Liderul Pro România, Victor Ponta, a afirmat, marţi, că formaţiunea sa va vota şi va susţine doar ceea ce consideră ”că este bine pentru România”, afirmând că este nevoie de ”competenţă şi eficienţă”. Ponta declară că Guvernul PNL nu crede că poate răspunde aşteptărilor societăţii, de aceea Pro România nu va vota Guvernul PNL.

”Pro România este un proiect politic nou, de centru stânga, progresist şi proeuropean! România are nevoie imediat de reforme curajoase, de competenţă şi eficienţă! Vom vota şi susţine doar ce considerăm că este bine pentru România, pentru alegătorii social democraţi şi pentru Pro România”, a scris, marţi, pe Facebook, Victor Ponta.

Acesta a completat: ”Nu am văzut în niciun fel modul în care un Guvern PNL răspunde acestor aşteptări ale societăţii, aşa că NU se pot baza pe voturile noastre!”, a mai transmis Ponta.

Preşedintele Klaus Iohannis a avut, marţi, o nouă rundă de consultări cu partidele parlamentare pentru desemnarea premierului, iar la ora 17.00 are rogramată o declaraţie de presă.





Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.